recursal/SuperWikiNEXT-32B huggingface dataset:
A traxectoria do sistema de Lorenz para valores de ρ=28, σ = 10, β = 8/3O **Atractor de Lorenz** foi introducido por Edward Lorenz en 1963, que o derivou a partir das ecuacións simplificadas dos rolos de convección que ocorren nas ecuacións da atmosfera. É un mapa caótico que mostra como o estado dun sistema dinámico evoluciona no tempo nun patrón complexo, non-repetitivo.

Trátase dun sistema non-lineal, tridimensional e determinístico que exhibe un comportamento caótico e demostra o que hoxe en día se chama un atractor estraño.

O sistema aparece, por exemplo, en láseres, en xeradores eléctricos e en determinadas rodas de auga .

As ecuacións que gobernan o Atractor de Lorenz son:

{\displaystyle {\frac {dx}{dt}}=\sigma (y-x)}
{\displaystyle {\frac {dy}{dt}}=x(\rho -z)-y}
{\displaystyle {\frac {dz}{dt}}=xy-\beta z}
onde a \sigma  se chama o número de Prandtl e a \rho  se chama o número de Rayleigh. Todos os \sigma , \rho , {\displaystyle \beta } > 0, aínda que usualmente \sigma  = 10, 
{\displaystyle \beta } = 8/3, en canto \rho  varía. O sistema exibe comportamento caótico para \rho  = 28 mais ten órbitas periódicas para outros valores de \rho .

### O efecto bolboreta no atractor de Lorenz

> 
> 
> 
> | O efecto bolboreta |
> | --- |
> | **Tempo t=1** (maior) | **Tempo t=2** (maior) | **Tempo t=3** (maior) |
> |  |  |  |
> | Estas figuras — feita usando ρ=28, σ = 10 and β = 8/3 — mostran tres segmentos temporais da evolución 3-D no atractor de Lorenz de dúas traxectorias (unha a azul, a outra a amarelo), comezando en dous puntos iniciais que difiren só en 10-5 na coordenada x. Inicialmente, as dúas traxectorias parecen coincidir (só se vendo a amarela, por estar deseñada sobre a azul) mais, ao cabo dalgún tempo, a diverxencia é obvia. |
> | Unha animación Java do atractor de LorenzArquivado 20 de decembro de 2007 en Wayback Machine. mostra a evolución continua. |
> 
> 
>

### Usando valores diferentes para o número de Rayleigh

> 
> > 
> > 
> > 
> > | O atractor de Lorenz para valores diferentes de ρ |
> > | --- |
> > |  |  |
> > | **ρ=14, σ=10, β=8/3** (maior) | **ρ=13, σ=10, β=8/3** (maior) |
> > |  |  |
> > | **ρ=15, σ=10, β=8/3** (maior) | **ρ=28, σ=10, β=8/3** (maior) |
> > | Para valores pequenos de ρ, o sistema é estábel e evoluciona a un dos dous puntos atractores. Cando ρ é maior que 24,74, os puntos fixos tórnanse repulsores e a traxectoria é repelida por eles dun modo moi complexo, evolucionando sen nunca se cruzar sobre si mesma. |
> > | Animación Java mostrando a evolución para valores diferentes de ρArquivado 20 de decembro de 2007 en Wayback Machine. |
> > 
> > 
> > 
> 
>

Notas
-----

1. ↑  www.zeuscat.com: *The Lorenzian Waterwheel*

Véxase tamén
------------

### Outros artigos

* Atractor
* Teoría do Caos
* Efecto bolboreta
* Edward Lorenz
* Fractais

### Ligazóns externas

* O atractor de LorenzArquivado 20 de decembro de 2007 en Wayback Machine.

|  |  |
| --- | --- |
| Control de autoridades | 
* Wd: Q899844
* BNF: 12373492q
* FAST: 1002597
* GND: 4625232-0
* LCCN: sh85078402
* MAG: 151510863
* SUDOC: 032770197

 |
**Antonio Pedreira Andrade**, nado na Coruña en 1949 e finado en Madrid o 11 de agosto de 2015, foi un maxistrado español, especialmente coñecido por exercer como instrutor do chamado Caso Gürtel.

Traxectoria
-----------

Foi o fillo primoxénito de Antonio Pedreira Ríos, avogado e concelleiro na Coruña nos tempos en que Alfonso Molina era alcalde da cidade. A familia do pai era orixinaria de Cerceda.

Estudou Dereito na Universidade de Santiago de Compostela, onde se licenciou. Traballou como letrado do concello de Madrid no Instituto de Previsión, antecesor do Instituto Nacional de Seguridade Social, e foi xefe dos servizos legais do concello madrileño. Como docente, foi durante 15 anos profesor titular de Dereito Civil na UNED.

En 1989 foi nomeado maxistrado do Tribunal Superior de Xustiza de Madrid, posto no que acadou sona ao ser o instrutor do caso Gürtel, un expediente de corrupción política que afectou a dirixentes do Partido Popular. O caso fora iniciado por Baltasar Garzón, naquela altura xuíz da Audiencia Nacional, e Pedreira recibiu o expediente en 2008 ao estaren implicados tres deputados autonómicos do Partido Popular na Asemblea de Madrid. Permaneceu como xuíz instrutor durante tres anos, ata o verán de 2011, cando solicitou a súa inhibición para que a causa regresase á Audiencia Nacional, onde se encargou de continuar a instrución o maxistrado Pablo Ruz. Pouco despois, e no medio de conflitos profesionais con outros maxistrados polo control dos casos de corrupción en Madrid, en 2012 sufriu un accidente cerebral que fixo que fose hospitalizado de forma irreversible durante tres anos.

Foi membro do Comité Científico da Asociación Española de Dereito Sanitario. Foi presidente da Asociación Parkinson Madrid desde xullo de 2009 até o seu falecemento.

Vida persoal
------------

Casado e con dous fillos, fóralle diagnosticada a enfermidade de Parkinson en 1989.

Notas
-----

1. ↑  Morre Antonio Pedreira, o xuíz do caso Gürtel.
2. 1 2  A antítese de Garzón Faro de Vigo, 21 de xuño de 2009
3. ↑  El presidente del Tribunal de Madrid expedienta al juez que instruyó Gürtel, *El País, 2/4/2012.*
4. 1 2  O maxistrado Antonio Pedreira Andrade, novo presidente da Asociación Parkinson Madrid Arquivado 03 de xullo de 2012 en Wayback Machine. (3 de xullo de 2009).
**Alfredo Gómez Ollero**, nado en Paderne de Allariz o 9 de setembro de 1905 e finado en Nantes o 13 de febreiro de 1943, foi un militar e maquis galego.

Traxectoria
-----------

Fillo dunha humilde familia campesiña, aprendeu a ler con 20 anos, traballaba nos veráns como cordoeiro cunha cuadrilla de temporeiros en Córdoba. O 16 de xullo de 1936 viuse atrapado polo estoupido da Guerra Civil na zona republicana. Chegou a capitán do exército republicano, combatendo ás ordes do xeneral Enrique Líster, e exiliouse en Francia.

Internado nos campos de concentración, pasou despois a Nantes e entrou na 178 Compañía de Traballadores Españois. Foi o máximo responsable da resistencia á invasión alemá na zona inferior do Loira. Servía de enlace ao Partido Comunista de España no exilio. Foi detido, xulgado pola Gestapo nun proceso sumarísimo "o proceso dos 42" celebrado o 16 de setembro de 1942, simulacro de xuízo que a ocupación alemá artellou para escarmentar as continuas sabotaxes dos resistentes. Foi encarcerado, torturado e fusilado espido e coas mans atadas ás costas o 13 de febreiro de 1943, xunto con outros 37 maquis, entre eles o seu paisano Benedicto Blanco Dobarro, de Avión.

Le Colectif du Procés des 42, unha organización dedicada á recuperación da memoria histórica dos 37 executados polos nazis, descubriu o 13 de febreiro de 2006 en Nantes un monumento na súa honra.

Véxase tamén
------------

### Ligazóns externas

* Alfredo Gómez Ollero. A memoria galega no Proceso dos 42
* Desaparecidos que vuelven y otros que no artigo en *El País*.
Concello de Altoona.
**Altoona** é unha cidade do condado de Blair, no estado de Pensilvania, Estados Unidos. No ano 2000 tiña unha poboación de 49.523.

Historia
--------

A área de Altoona estaba habitada por iroqueses, os primeiros europeos chegaron a mediados do século XVIII.

Fundada en 1849 pola Pennsylvania Railroad como complexo para a construción de material ferroviario.

A demanda de locomotoras durante a Guerra Civil Americana estimulou moito o seu crecemento, considerada polo xeneral confederado Robert Lee como obxectivo polo exército de Virxinia do Norte cando a mediados de 1863 entrou en Pensilvania, antes de ser rexeitado na Batalla de Gettysburg.

Linguas
-------

Inglés 96,7%, Castelán 0,9%, Italiano 0,6%, Francés 0,4%, Alemán 0,3%

Véxase tamén
------------

### Ligazóns externas

* Páxina do condado *(en inglés)*

|  |  |
| --- | --- |
| Control de autoridades | 
* Wd: Q444210
* WorldCat
* VIAF: 156783957
* EBID: ID
* GEC: 0003149
* GeoNames: 5178195
* GND: 4237489-3
* GNIS: 1192069
* LCCN: n50056525
* MusicBrainz: ID
* TGN: 7015966

 |
**Atomic Kitten** foi un grupo de rapazas británicas de Liverpool que cantan Pop e Dance. As compoñentes son Liz McClarnon, Jenny Frost e Tash Hamilton.

Historia
--------

### Formación do grupo

Elizabeth Margaret McClarnon (10 de abril de 1981 - Liverpool), Jennifer Frost de (22 de febreiro 1978 - Liverpool) e Natasha Maria Hamilton (17 de xullo 1982 - Liverpool) son as compoñentes deste grupo de pop británico.

Esta é a segunda formación coñecida do grupo, xa que no ano 2000, Kerry Katona abandonou o grupo por quedar embarazada (de Brian McFadden, cantante de Westlife) e foi substituída por Jenny Frost.

Despois de case unha década de éxitos, o grupo decidiu tomarse un descanso no ano 2004 para dedicarse ós seus proxectos en solitario, e no caso de Tash, á súa familia.

Discografía
-----------

* *Right Now*
* *Feels So Good*
* *Ladies Night*
* *The Greatest Hits*
* *The Collection*

|  |  |
| --- | --- |
| Control de autoridades | 
* Wd: Q208392
* WorldCat
* VIAF: 131134755
* Allmovie: p392226
* AllMusic: mn0000611104
* BIBSYS: 3025007
* BNF: 140552386
* Discogs: 165419
* Genius: Atomic-kitten
* GND: 3054694-1
* IMDb: nm1662343
* ISNI: 0000 0001 2375 1200
* LCCN: no2003055813
* Metacritic: atomic-kitten
* MusicBrainz: ID
* NKC: xx0020305
* Songkick: 487032
* SUDOC: 088521702
* TVcom: atomic-kitten

 |
*O asasinato de Alexandre II* (1881), ilustración de Gustaf Broling.
O **asasinato do tsar Alexandre II de Rusia** tivo lugar o 1 de marzoxul./ 13 de marzo de 1881greg. en San Petersburgo, Rusia. Mentres o tsar se dirixía ao picadeiro Mikhailovskii na súa carruaxe, foi vítima dun atentado con bomba, que fixo que a comitiva imperial se detivese. O tsar descendeu da carruaxe para comprobar os danos e nese momento, outro terrorista lanzou unha segunda bomba que estoupou aos pés do emperador.

Alexandre II xa sobrevivira a outros intentos de acabar coa súa vida. O asasinato do tsar é considerado como unha das accións de maior éxito do movemento nihilista ruso do século XIX.

Os conspiradores
----------------

*Artigos principais**:* Pervomartovtsii e Narodnaia Volia.
O rexicidio foi ideado polo Comité Executivo de Narodnaia Volia ("Vontade do Pobo"), unha organización terrorista revolucionaria formada en 1879. Andreii Zheliabov foi o principal organizador. Cando Zheliabov foi arrestado uns días antes do ataque, a súa muller Sophia Perovskaia tomou as rendas do atentado.

* Andreii Zheliabov Andreii Zheliabov
* Sophia Perovskaia Sophia Perovskaia
* Nikolaii Risakov Nikolaii Risakov
* Ignaci Hryniewiecki Ignaci Hryniewiecki
* Ivan Iemelianov Ivan Iemelianov
* Nikolaii Kibalchich Nikolaii Kibalchich
* Timofeii Mikhailov Timofeii Mikhailov
* Hesya Helfman Hesya Helfman
* Nikolaii Sablin Nikolaii Sablin

Os plans dos terroristas
------------------------

### Preparación da explosión na ponte

O tsar Alexandre II de Rusia.
Tras o fracaso do intento de asasinato no Palacio de Inverno, os membros de Narodnaia Volia comezaron a preparar un novo ataque contra o tsar. Tras o ataque ao Palacio de Inverno, o emperador mostrouse máis cauto.

Consecuencias
-------------

A Igrexa do Salvador sobre o sangue derramado foi construída sobre o lugar do atentado.
Tras o atentado erixiuse un santuario temporal no lugar do ataque, mentres se recadaban os fondos necesarios para a construción do monumento final. Para levantar o santuario permanente sobre o lugar exacto no que tivo lugar o asasinato, decidiuse estreitar a canle, de modo que a sección da rúa sobre a cal tivo lugar o ataque ao tsar puidese quedar incluído no interior dos muros da igrexa. O monumento final foi erixido como a Igrexa do Salvador sobre o sangue derramado. A construción da igrexa comezou en 1883, baixo o reinado de Alexandre III, e foi completada en 1907, durante o reinado de Nicolao II.

Notas
-----

1. ↑  "6 facts about Alexander II: The tsar-liberator killed by revolutionaries". *Russia Beyond*. 7 de setembro de 2016.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Asasinato de Alexandre II de Rusia Modificar a ligazón no Wikidata*** |

* Portal:Historia
* Portal:Rusia
**Alfredo Oscar Saint-Jean**, nado en Chascomús o 8 de novembro de 1926 e finado no mesmo lugar o 1 de setembro de 1987, foi un militar arxentino que ocupou brevemente a presidencia da Nación durante a última ditadura militar tras a renuncia de Leopoldo Galtieri. Saint-Jean estivera á fronte da secretaría xeral do exército e da carteira de Interior durante o goberno de Galtieri, desde a cal fora responsable da represión policial da manifestación "Paz, pan e traballo".

Tras a caída de Galtieri o 17 de xuño de 1982, debida á derrota arxentina na Guerra de Malvinas, Saint-Jean padeceu o desprestixio asociado á pobre actuación das forzas terrestres no conflito armado. O disenso interno entre o representante do exército na Xunta Militar, o entón xeral Cristino Nicolaides, e os xefes da armada, Jorge Isaac Anaya e da aviación, Basilio Lami Dozo, permitiulle ocupar interinamente o cargo de Presidente ata o nomeamento o 22 de xuño de Reynaldo Bignone, quen asumiu inmediatamente o cargo, anunciando o inicio do proceso de entrega do poder ás autoridades civís.

Saint-Jean foi procesado pola comisión de 33 delitos nos distintos cargos que ocupou, sobre todo como xefe da Subzona 12, centro e oeste da provincia de Buenos Aires. Quedou en liberdade pola aplicación das leis de Punto Final e Obediencia Debida.

|  |  |  |
| --- | --- | --- |
| Predecesor:**Leopoldo Galtieri (de facto)** | **Gobernante *de facto*, autotitulado presidente**1982 | Sucesor:**Reynaldo Bignone (de facto)** |

|  |  |
| --- | --- |
| Control de autoridades | 
* Wd: Q381403
* WikiTree: Saint-Jean-4

 |
***Antes da tormenta*** (en sueco: *Före stormen*) é un filme sueco de 2000 dirixida por Reza Parsa.

Sinopse
-------

Ali El-Rashid é un taxista, nado en Oriente Medio, que vive en Suecia coa súa muller sueca, Clara, e as súas fillas adolescentes Sara e Jenny. Ali está integrado na sociedade sueca, esquecendo a súa orixe e os problemas políticos do seu país. Leo Fredriksson é un mozo de 12 anos que está na mesma clase que Sara, e ó que un grupo de alumnos maiores intimidan continuamente, en especial Danne. A vida de ambos personaxes estrelázase cando un día Ali atopa a Leo na porta do colexio, limpando coa gorra a bicicleta dun dos seus agresores. Mais o verdadeiro pesadelo do taxista comeza cando unha muller lle entrega unha mensaxe dun grupo guerrilleiro que combate contra o réxime do seu país de orixe.

Personaxes
----------

* Per Graffman como Ali
* Maria Lundqvist como Alis Fru
* Emil Odepark como Leo
* Martin Wallström como Danne
* Tintin Anderzon como nai de Leo
* Christer Fant como pai de Leo
* Sasha Becker como Sara
* Anni Ececioglu como Jenny
* Claes Ljungmark como Johan Sander

Véxase tamén
------------

### Ligazóns externas

* 

* *Antes da tormenta* na IMDb *(en inglés)*.

|  |  |
| --- | --- |
| Control de autoridades | 
* Wd: Q8866040
* Allmovie: v227019
* FilmAffinity: 419679
* IMDb: tt0251091
* LUMIERE: 16815
* OFDb: 42248
* TMDb: 69122

 |
Cristais de alume potásico, ou pedra alume.
**Alume** é o nome xenérico dunha clase importante de compostos químicos -os sulfatos duplos dodecahidratados— formados polo sulfato dun metal trivalente, especialmente o aluminio (pero tamén cromo ou ferro, ou amonio), e outro dun metal monovalente (sodio, potasio ou prata), de fórmula xeral AB(SO4)2·12H2O. 

Xeralmente o termo **alume** refírese ao alume potásico, KAl(SO4)2·12H2O, ou ao seu equivalente natural, a pedra alume.

Unha característica destacábel dos alumes é que son equimoleculares, porque por cada molécula de sulfato trivalente hai unha molécula de sulfato do outro metal, e cristalizan hidratados con doce moléculas de auga.

O alume potásico é un adstrinxente, e antiséptico. Os antigos gregos e romanos xa o empregaban como adstrinxente e fixador para as tinguiduras.

A pedra alume tamén se usa, despois de humedecida, como coagulante en pequenas feridas. Ademais, o alume úsase na composición de desodorizantes, xa que as súas propiedades antisépticas eliminan as bacterias que causan mal cheiro, e permiten unha transpiración inodora.

Notas
-----

1. 1 2  Definicións no *Dicionario da Real Academia Galega* e no Portal das Palabras para *alume*.
2. ↑  Austin, George T. (1984). *Shreve's Chemical process industries.* (5th ed.). New York: McGraw-Hill. p. 357. ISBN 978-0-0705-7147-1.
3. ↑  Alum Group en mindat.org *(en inglés)*.
4. ↑  Plinio o Vello (77): *"Alumen et plura sunt; Triginta et octo remedium"* (Alume, e as súas varias variedades; Trinta e oito remedios), en *Naturalis Historia*, cap. 52.
5. ↑  Dioscórides (70): *De Materia Medica*. Libro 5, capítulo 123.
6. ↑  Arup K. Sengupta (1997): *Selective Alum Recovery from Water Treatment Residuals*. Denver, Colorado: American Water Works Association. ISBN 978-0-8986-7899-4, p. 48.
7. ↑  "Alhydrogel | Alum vaccine adjuvant for research | InvivoGen". *www.invivogen.com*. Consultado o 2018-06-08.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Alume*** |

### Outros artigos

* Lista de minerais

|  |  |
| --- | --- |
| Control de autoridades | 
* Wd: Q190527
* AAT: 300183621
* BNCF: 22580
* BNF: 12527843w
* EBID: ID
* LCCN: sh85003949
* MAG: 2780924562
* PSH: 5908

 |

|  |  |
| --- | --- |
| Identificadores | 
* ATC: S01XA07

 |
**Antonio María Martínez López**, nado en Ribadeo cara a 1904 e finado en Mondoñedo o 12 de setembro de 1936, foi un político galego.

Traxectoria
-----------

Directivo do PSOE en Ribadeo. Co golpe de Estado do 18 de xullo de 1936 foi detido en Ribadeo o 22 de agosto e internado no depósito de Ribadeo. Foi paseado na estrada N-634 no lugar de Voltas de Prado dos Remedios, preto de Mondoñedo o 12 de setembro de 1936 con Andrés Vale Blanco, Florencio Carballo Novegil e Enrique Navarret García. Inscrito inicialmente como descoñecido, foi identificado o 28 de xaneiro de 1940.

Dionisio Gamallo Fierros dedicoulle o poema *¡Hermano labrador! ¡Hermano obrero!*.

Vida persoal
------------

Casou en Vilaframil con Concepción Fernández López en xaneiro de 1936.

Notas
-----

1. ↑  Iniciada en Mondoñedo la exhumación de otros cuatro fusilados de la Guerra Civil
2. ↑  *Las Riberas del Eo*, 18-8-1934, p. 2.
3. ↑  *Las Riberas del Eo*, 25-1-1936, p. 6.

Véxase tamén
------------

### Ligazóns externas

* 

* Antonio María Martínez López na páxina web *Nomes e Voces*.
* Ficha en Represión franquista en Lugo

|  |  |
| --- | --- |
| Control de autoridades | 
* Wd: Q85967025
* GND: 1099998360

 |
A **altocalcifilia** é un tipo de fetichismo no que se obtén pracer ao observar ou levar posto zapatos de tacón alto. A altocalcifilia forma parte dos fetichismos asociados a pezas de vestir, en particular ao fetichismo de calzado coñecido tamén como *retifismo*.

Este tipo de parafilia preséntase comunmente en homes que gozan observando mulleres que locen este tipo de calzado.

Características
---------------

A altocalcifilia é moi común entre os sadomasoquistas, quen o converten en perversión. Malia que non está clasificado dentro do *DMSV* (Manual de Psiquiatría), considérase clinicamente unha parafilia sempre e cando afecte as normais relacións sociais do paciente e se presente de forma recorrente durante polo menos 6 meses. Así mesmo, é pouco común que esta parafilia se presente soa, normalmente está asociada a outro tipo de fetichismos.

A interpretación psicanalítica da altocalcifilia ve nela unha asociación entre o obxecto que é familiar ao neno mentres agatuña (o zapato feminino) e as mostras de afecto infantil recibidas por el. Existe rexistro do caso dun chimpancé macho criado en cativerio que se masturbaba fretándose contra a bota do seu vixilante.

Notas
-----

1. ↑  MONTEJO GONZÁLEZ, A.L. (2005). *Sexualidad, psiquiatría y cultura*. *Editorial Glosa, S.L*. ISBN 8474292611.
2. ↑  NAVARRO LINS, R.; BRAGA, F. *O libro de ouro do sexo*. *Ediouro Publicações*. ISBN 8500016337.

Véxase tamén
------------

### Outros artigos

* Parafilia
* Sexualidade

### Ligazóns externas

* Cueronet *(en* *castelán)*
* Saúde e Medicina *(en* *castelán)*
Coordenadas: 57°35′22″N 39°50′55″L﻿ / ﻿57.58944, -39.84861

O **Arena 2000** (en ruso **Универсальный Культурно-Спортивный Комплекс Арена-2000** ou **УКРК «Арена 2000»**) é un pavillón deportivo da cidade de Yaroslavl (Rusia). Foi inaugurado en 2001 e ten capacidade para 9.070 espectadores en partidos de hóckey sobre xeo e 8.795 para concertos. Neste pavillón xoga os seus partidos como local o equipo de hóckey sobre xeo Lokomotiv Yaroslavl, pertencente á Kontinental Hockey League (KHL). O pavillón tamén é empregado para exposicións e pista de patinaxe.

O primeiro partido no Arena 2000 tivo lugar o 12 de outubro de 2001, cando o Lokomotiv Yaroslavl derrotou por 3 goles a 1 ao HC Lada Togliatti. Dende aquela ten acollido numerosos eventos, entre os que destaca o Campionato do Mundo de hóckey sobre xeo U18 2003.

Véxase tamén
------------

|  |  |
| --- | --- |
|  | A Galipedia ten un portal sobre: ***Hóckey sobre xeo*** |

### Ligazóns externas

* Sitio web oficial do Arena 2000 *(en ruso)*
* Imaxes do pavillónen www.hockeyarenas.netArquivado 06 de febreiro de 2012 en Wayback Machine.
Para outras páxinas con títulos homónimos véxase: Altura.
A **altura** é unha magnitude física que expresa a distancia medida en vertical que presenta un obxecto en repouso ou movemento respecto dun plano de referencia. O cálculo da altura é necesario para analizar tanto as caídas libres como os tiros parabólicos.

Altura máxima nun tiro parabólico
---------------------------------

Tiro parabólico.
A altura máxima nun tiro parabólico pode calcularse partindo da ecuación da velocidade do tiro parabólico na súa compoñente vertical.

### Datos previos

Para os cálculos nun tiro parabólico destas características, tómase coma vector de posición inicial o da posición de tiro, e polo tanto:

r\_{{0x}}=0\, (1) e r\_{{0y}}=0\, (2)

Ademais, a descomposición do vector da velocidade inicial permite saber que:

v\_{{0y}}=v\_{0}\,\sin \alpha  (3) e v\_{{0x}}=v\_{0}\,\cos \alpha  (4)

forzas verticais e non horizontais.

### Cálculo

Dado que, partindo dunha velocidade inicial ascendente, é o punto máis alto e onde comeza a descender, cando chega á altura máxima o obxecto ten velocidade nula e polo tanto pódese calcular despexando o tempo que tarda en chegar a ese punto:

v\_{y}=v\_{{0y}}+a\,t=v\_{{0y}}-g\,t=0\Rightarrow g\,t=v\_{{0y}}\Rightarrow t={\frac {v\_{{0y}}}{g}}={\frac {v\_{0}\,\sin \alpha }{g}}

facendo un último paso en función da ecuación (3).

Este é o tempo que se tarda en acadar a altura máxima, e polo tanto pódese substituír na ecuación da posición vertical da partícula. Neste caso para a posición vertical, como xa se dixo (1), colócase o centro do sistema de coordenadas coincidindo co punto de lanzamento inicial, e polo tanto r\_{{0y}}=0\,:

r\_{y}=r\_{{0y}}+v\_{{0y}}\,t+{\frac {1}{2}}\,a\,t^{2}=0+v\_{{0y}}\,{\frac {v\_{{0y}}}{g}}-{\frac {g}{2}}\,\left({\frac {v\_{{0y}}}{g}}\right)^{2}=

={\frac {v\_{{0y}}^{2}}{g}}-{\frac {g}{2}}\,{\frac {v\_{{0y}}^{2}}{g^{2}}}={\frac {2\,v\_{{0y}}^{2}}{2\,g}}-{\frac {v\_{{0y}}^{2}}{2g}}={\frac {2\,v\_{{0y}}^{2}-v\_{{0y}}^{2}}{2\,g}}={\frac {v\_{{0y}}^{2}}{2\,g}}={\frac {v\_{0}^{2}\,\sin ^{2}\alpha }{2\,g}}

Para a posición horizontal tamén se fai unha simple substitución do valor do tempo na ecuación do vector horizontal, sabendo que a posición inicial e a aceleración nesa dirección son nulas:

r\_{x}=r\_{{0x}}+v\_{{0x}}\,t+{\frac {1}{2}}\,a\,t^{2}=0+v\_{{0x}}\,t+0=v\_{{0x}}\,{\frac {v\_{{0y}}}{g}}

e substituíndo a descomposición das compoñentes das velocidades en función das ecuacións (3) e (4):

v\_{{0x}}\,{\frac {v\_{{0y}}}{g}}=v\_{0}\,\cos \alpha \,{\frac {v\_{0}\,\sin \alpha }{g}}={\frac {v\_{0}^{2}\,\sin \alpha \,\cos \alpha }{g}}={\frac {v\_{0}^{2}\,2\,\sin \alpha \,\cos \alpha }{2\,g}}={\frac {v\_{0}^{2}\,\sin 2\alpha }{2\,g}}

que, como se pode comprobar comparando cos resutados do alcance, é a metade da distancia horizontal que se acada no máximo desprazamento horizontal.

Véxase tamén
------------

### Outros artigos

* Alcance
* Tiro parabólico

|  |  |
| --- | --- |
| Control de autoridades | 
* Wd: Q208826
* AAT: 300055644
* GEC: 0077272
* GND: 4229619-5

 |
Para outras páxinas con títulos homónimos véxase: Antonio López.

**Antonio López Hernández**, nado na Coruña en 1879 e finado en Madrid o 16 de xullo de 1950, foi un arquitecto galego.

Traxectoria
-----------

Estudou a carreira na Escola Técnica Superior de Arquitectura de Madrid, licenciándose en 1904. Traballou nun primeiro momento coma arquitecto funcionario do Ministerio de Facenda en Sevilla, de 1906 a 1908, trasladándose deseguido a Pontevedra e A Coruña, onde casou con Carmen López Martínez en 1910. Continuou co seu traballo para o Ministerio amais de como arquitecto libre en diversos proxectos desta cidade entre 1910 e 1913. Daquela trasladouse a Pontevedra como arquitecto do catastro, onde residirá até 1932.

En 1920 traballará interinamente no posto de arquitecto municipal de Pontevedra á vez que foi nomeado presidente da *Asociación de arquitectos de Galicia* nesta cidade. Volveu á Coruña en 1932, cunha menor produción respecto da desenvolvida na súa anterior estadía. Trasladouse a Madrid en 1944, onde faleceu.

Obra
----

A Terraza, en Sada.
Á dereita, a Casa Arambillet.
López Hernández, xunto con Ricardo Boán Callejas, está considerado o introdutor do modernismo na cidade da Coruña. Entre as súas obras destacan:

* Casa Arambillet, na praza de Lugo da Coruña (1912)
* Casa Salorio, na praza de Pontevedra da Coruña (1912)
* A Terraza (1912). Instalada nos Xardíns de Méndez Núñez da Coruña e trasladada entre 1920 e 1921 a Sada.

Tamén realizou varias obras modernistas na cidade de Pontevedra:

* Casa Sanz Díaz, na avenida da Coruña, 20.
* Ornamentación da Casa da Confraría da Peregrina, na praza da Peregrina.
* Outras obras desaparecidas como o quiosco de prensa Enrique Paredes na praza da Ferrería (1921), unha casa na rúa Sagasta e a ornamentación doutra na rúa Serra, 10.

Notas
-----

1. ↑  "A arquitectura modernista". Coruña Turismo. Consultado o 21 de novembro de 2015.
2. ↑  "A Terraza de Sada". Turgalicia. Consultado o 21 de novembro de 2015.

Véxase tamén
------------

### Bibliografía

* *Artistas galegos. Arquitectos. Arquitectura modernista, ecléctica e rexionalista.* Nova Galicia Edicións (2002) ISBN 84-87755-94-1

### Outros artigos

* A Terraza

|  |  |
| --- | --- |
| Control de autoridades | 
* Wd: Q8201426
* DBE: antonio-lopez-hernandez

 |
Adrianne Curry gañadora do primeiro ciclo
**America's Next Top Model** é un programa de telerrealidade da televisión estadounidense que consiste nunha competición na que se elixe unha muller á que lle dan unha oportunidade para comezar unha carreira como modelo profesional por medio de contratos publicitarios e aparición en revistas de moda. Tyra Banks, antiga modelo, é a creadora, xuíz principal e presentadora do programa, tamén é a produtora xunto con Ken Mok e Anthony Dominici. A primeira edición, denominada ciclo, comezou o 20 de maio de 2003 na United Paramount Network, converténdose nun dos seus programas máis vistos, desde 2006 emítese na súa sucesora, The CW Television Network, onde é con diferenza o programa máis visto.

O tema da apertura cántao Tyra Banks producido por Rodney "Darkchild" Jerkins.

Gañadora
--------

1. Adrianne Curry
2. Yoanna House
3. Eva Pigford
4. Naima Mora
5. Nicole Linkletter
6. Danielle "Dani" Evans
7. CariDee English
8. Jaslene Gonzalez
9. Saleisha Stowers
10. Whitney Thompson
11. Brittany "McKey" Sullivan
12. Teyona Anderson
13. Nicole Fox
14. Krista White
15. Ann Ward
16. Brittani Kline
17. Lisa D'Amato

|  |  |
| --- | --- |
| Control de autoridades | 
* Wd: Q31426
* WorldCat
* VIAF: 175165473
* EBID: ID
* Epguides: AmericasNextTopModel
* IMDb: tt0363307
* LCCN: n2010024116
* Metacritic: americas-next-top-model
* TMDb: 331
* TVcom: americas-next-top-model

 |
Mesquita de Samarra.
**Al-Mutawakkil Ala Allah Jafar bin al-Mu'tasim**, nado en marzo de 821 e finado en decembro de 861, foi o décimo califa abasí, que reinou o seu imperio dende Samarra entre os anos 847 e 861, sucedendo ó seu irmán Al-Wathiq.

Califato abasí no ano 850.
Apaixonado polas grandes construcións arquitectónicas, converteu á cidade de Samarra nunha das máis monumentais da súa época, construíndo nela 20 palacios.

No tocante á política, arrebatoulle Sicilia ós bizantinos. Dentro dos territorios do califato amosouse tolerante durante os primeiros anos do seu goberno, pero mais adiante marxinou a xiítas, cristiáns e xudeus, mandando ademais destruír igrexas, sinagogas e o importante santuario xiíta de Husayn ibn Ali en Kerbala.

A pesar desas accións, o reinado de al-Mutawakkil recórdase polas súas numerosas reformas, e considérase a época dourada do califato abasí.

Al-Mutawakkil empregou escravos turcos para reprimir revoltas internas e defenderse das invasión externas, e finalmente morreu asasinado por un deses escravos turcos, sospéitase que inducido polo seu propio fillo Al-Muntasir, quen ocupou o trono trala súa morte dende o ano 861.

Véxase tamén
------------

### Ligazóns externas

* A Gran Mesquita de Samarra (en inglés)
* O decreto de 850 de al-Mutawakkil (en inglés)

|  |  |
| --- | --- |
| Control de autoridades | 
* Wd: Q220789
* WorldCat
* VIAF: 292149102
* BMT: 167102
* CERL: cnp00563721
* EBID: ID
* FAST: 1948773
* GND: 121169863
* ISNI: 0000 0003 9705 9529
* LCCN: n2001057918
* NTA: 078787971

 |
***Al-Iqtisād fī al-iʿtiqad*** (en árabe: الاقتصاد في الاعتقاد), ou *A moderación na crenza* é unha obra teolóxica importante de Abū Ḥāmid Muḥammad ibn Muḥammad al-Ghazali. George Hourani indicou que o Iqtisad e Mizan al-amal foron completados antes ou durante a crise de fe de Ghazali. Levou o seu posto na escola Niẓamiyya de Bagdad e entrou no camiño do sufismo. Nela, ofrece o que os estudosos consideran a mellor defensa da escola ash'arita de teoloxía islámica. Tamén expresou fortes reservas sobre unha teoloxía baseada no taqlid e marcada pola polémica. Neste libro, Ghazali fai un intento de responder aos literalistas extremos e aos muʿtazilitas. É o equilibrio entre a razón e a revelación o que levou ao título do libro *A moderación na crenza*.

Contidos
--------

Ghazali comeza o libro con eloxios a Deus e a importancia da revelación. Por unha banda, di, unha persoa que non se guía pola razón malinterpretará a revelación, mentres que, por outra banda, un racionalista pode superar os límites que conducen ao rexeitamento do significado simple da revelación. O camiño correcto, di, é conciliar a razón coa revelación, aquela que pon a razón ao servizo do entendemento e despois interpreta a revelación. A razón, xunto coa Revelación, é luz sobre luz como se menciona no Corán, capítulo 24, versículo 35. A continuación vén un capítulo explicativo coas súas catro introducións e catro seccións principais. O tema principal de Ghazali é o eloxio a Deus, representándoo como unha obra de teoloxía.

Notas
-----

1. 1 2  "Al-Ghazali’s "Moderation in Belief"".
2. ↑  "Al-Ghazali from Encyclopedia Iranica". *www.ghazali.org*.
3. 1 2  "Al-ghazālī on Divine Essence: A Translation from The Iqtiṣād Fī Al-iʿtiqad with Notes and Commentary" (PDF). ghazali.org. Consultado o December 9, 2017.

|  |  |
| --- | --- |
| Control de autoridades | 
* Wd: Q12184084
* WorldCat
* VIAF: 335145424531586830614
* BNF: 43683400d
* GND: 1129895300
* SUDOC: 190598972

 |
A **anáfora** é unha figura estilística consistente en repetir unha ou varias palabras ó inicio do verso, en enunciados sucesivos, co que se subliña enfaticamente o elemento iterado.

En lingüística textual, a **anáfora** é a repetición pura e simple das palabras predominantes na mensaxe narrativa, que é un mecanismo de cohesión textual emparentado coa deíxe.

Exemplos
--------

* No poema "A gaita gallega" (*Cantares Gallegos*, de Rosalía de Castro)

*Vexo contigo estes ceos  
vexo estas brancas auroras  
vexo estes campos froridos  
[...]  
vexo esta terra bendita*
* En "Pra a Habana" (*Follas Novas*, de Rosalía de Castro)

*Tes, en cambio, orfos e orfas  
e campos de soledad,  
e nais que non teñen fillos  
e fillos que non ten pais.  
E tes corazóns que sofren*

Véxase tamén
------------

### Outros artigos

* Figura estilística
* Epífora
* Poliptoto
* Epanadiplose
* Catáfora
* Anaforese

|  |  |
| --- | --- |
| Control de autoridades | 
* Wd: Q486050
* BNCF: 51981
* BNF: 11938783v
* EBID: ID
* GEC: 0158390
* LCCN: sh85004805

 |

---

|  |  |
| --- | --- |
|  |  *Este artigo sobre lingüística é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---
**Belako** é un grupo de post-punk vasco da localidade de Mungia, na provincia de Biscaia, cuxas cancións están cantadas maioritariamente en inglés, aínda que tamén inclúen algunha canción en éuscaro.

O termo *Belako* fai referencia ó barrio de Mungia onde ensaian e de onde son os irmáns Josu e Lore.

Historia
--------

O grupo de Mungia (Biscaia) formouse no 2011, inspirado pola new wave dos 80, facendo versións e tocando en pequenos locais. Axiña, evolucionaron a sons máis actuais combinando o post-punk con toques electrónicos.

No 2012, gañaron o concurso de maquetas de Euskal Irrati Telebista e obtiveron o terceiro posto en Radio 3. Estes resultados permitíronlles tocar no Bilbao BBK Live ese mesmo ano, e posteriormente, abrir concertos de Elvis Costello no Festival de Jazz de Donostia.

As excelentes críticas fixeron de Belako, a pesar da súa mocidade e a editar unicamente un álbum longo, *Eurie* (Choiva, en éuscaro), se presentase como unha banda cun gran potencial no panorama nacional.

Lander Zalakain.
*Eurie*, publicado a comezos de 2013 baixo a produción de Aitor Abio en Gaua estudos, lévanos a lembrar atmosferas do post-punk británico. No disco destacan os temas "*Sea of confusion*", "*Haunted house*" e "Southern sea (Beautiful world)" e "*Molly and Pete*"

O 29 de agosto de 2013 participaron xunto con Crystal Fighters e Wilhelm and the dancing animals en Cave-Rave das Covas de Zugarramurdi.

Membros
-------

* Josu Ximun Billelabeitia - Guitarra e voz
* Lore Nekane Billelabeitia - Baixo e voz
* Lander Zalakain - Batería e voz
* Cris Lizarraga - Teclado e voz

Discografía
-----------

* *Eurie* (2013)
* *Hamen* (2016)
* *Render Me Numb, Trivial Violence* (2018)
* *Plastic Drama* (2020)

### EP

* Bele Beltzak, Baino Ez (2014)
* AAAA!!!! (2014)

Notas
-----

1. ↑  "Entrevista a Belako por dknmars". Arquivado dende o orixinal o 10 de agosto de 2014. Consultado o 04 de maio de 2017.

Véxase tamén
------------

### Outros artigos

* Páxina oficial

|  |  |
| --- | --- |
| Control de autoridades | 
* Wd: Q17622702
* Discogs: 4036650
* MusicBrainz: ID
* Songkick: 5585948

 |
**Abu Mahmud Hamid ibn al-Khidr Al-Khujandi**, nado en Khudzhand, hoxe Taxiquistán, contra o 940 e finado no 1000, foi un astrónomo persa que axudou a construír un observatorio en Ray, preto de Teherán.

Traxectoria
-----------

Os poucos feitos coñecidos sobre a súa vida proveñen dos seus escritos e dos comentarios de Nasir al-din al-Tusi. Al-Khujandi era un dirixente da tribo mongol da rexión de Khudzhand e, polo tanto, de orixe nobre. Khudzhand está na beira do río Syrdarya no val de Fergana e foi capturada polos árabes no século VIII.

Al-Khujandi traballou baixo a dirección da dinastía Buwayhid de Ray. O emir Fakhr ad-Dawlah axudouno a construír un sextante xigantesco en 994 para o seu observatorio. Nese momento, os científicos árabes acreditaban que, canto maior for un instrumento maior era a súa precisión. O sextante mural de Al-Khujandi foi deseñado por el mesmo e incluía como novidade unha escala que indicaba segundos.

Utilizouno en 994 para observar unha serie de tránsitos solares preto dos solsticios. Coas observacións feitas en xuño e decembro calculou a oblicuidade da eclíptica e a latitude de Ray e publicounas en *Sobre a oblicuidade da elíptica e as latitudes das cidades*.

Véxase tamén
------------

### Ligazóns externas

* Biografía da Escola de Matemáticas St Andrews, Escocia *(en inglés)*

|  |  |
| --- | --- |
| Control de autoridades | 
* Wd: Q335123
* WorldCat
* VIAF: 45102534
* CERL: cnp00544944
* FAST: 1828638
* GND: 119014661
* ISNI: 0000 0000 1403 2688
* LCCN: n88266811

 |
Bandeira da cidade de Tampa
A **bandeira de Tampa** é unha bandeira que representa o crecemento e as características de Tampa. Deseñado por F. Grant Whitney, adoptouse como a bandeira oficial o 1 de xullo de 1930.

Deseño
------

A bandeira devTampa combina elementos da bandeira estadounidense estrelas, da bandeira de España, da Union Jack, da bandeira de Italia, e da tricolor francesa, xa que todos estes países colaboraron no desenvolvemento da cidade e do estado de Florida.

A "H" simboliza ao Condado de Hillsborough.

Notas
-----

1. ↑  "Bandeira da cidade de Tampa". Arquivado dende o orixinal o 22 de xullo de 2014. Consultado o 16 de febreiro de 2013.

Véxase tamén
------------

### Outros artigos

* Selo de Tampa

### Ligazóns externas

* Historia de Tampa

| * v
* c
* e
Cidade de Tampa |
| --- |
| 
* Historia
* Bandeira
* Lema
* Área
* Xente
* Centro
* Urbanismo
* Educación
* Barrios
* Alcaldes
* Concello
* Deportes
* Rañaceos
* Policía
* Bombeiros
* Clima
* Medios de comunicación
* Aeroportos
* Transporte público
* Selo

 | Bandeira de Tampa |
**Alternatiba** é un partido político cuxo ámbito de actuación, segundo os seus estatutos, é Euskal Herria.​ Xurdido en 2009 por unha escisión de Ezker Batua-Berdeak, forma parte de Euskal Herria Bildu e foi membro das coalicións electorais Bildu e Amaiur.

Nas eleccións ao Parlamento Vasco de 2012 tres membros de Alternatiba resultaron electos dentro da candidatura de Euskal Herria Bildu; Oskar Matute e Arturo Muñoz foron pola circunscrición de Biscaia e Diana Urrea pola de Guipúscoa.​ Máis tarde, Arritokieta Zulaika (EA) tomaría posesión do acta parlamentaria substituíndo a Arturo Muñoz.

Nas eleccións xerais de España de 2016, Oskar Matute encabezou a lista de EH Bildu ao Congreso por Biscaia, resultando elixido deputado.

Notas
-----

1. ↑  Estatutos de Alternatiba: *«Art. 3º. Euskal Herria é o ámbito de actuación de Alternatiba. Calquera iniciativa fóra dela enmarcarase no campo da solidariedade internacionalista ou nas relacións de cooperación entre forzas soberanas para actuar no ámbito supranacional.»*

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Alternatiba Modificar a ligazón no Wikidata*** |

### Ligazóns externas

* Sitio web oficial
**Antonio Campo Fernández**, nado en Ponte de Domingos Flórez, é un empresario e político galego do PPdeG.

Traxectoria
-----------

Chegou a Ortigueira a finais dos anos setenta para traballar na industria familiar de extracción de lousa, que posteriormente dirixiu. Nas eleccións municipais de 1999 foi elixido alcalde de Ortigueira polo PPdeG. Volveu ser elixido con maioría absoluta nas municipais de 2003 e nas de 2007. En agosto de 2007 foi denunciado como administrador da canteira ilegal de Muras que subministrou cuarcita a obras públicas como a Cidade da Cultura.
Tralas eleccións municipais de 2007, gañadas pola Partido Popular, foi elixido novamente alcalde, pero o 20 de outubro de 2007 renunciou á alcaldía "por motivos profesionais e persoais". Foi nomeado fillo adoptivo de Ortigueira en 2008.

|  |  |  |
| --- | --- | --- |
| Predecesor:**Jesús Varela Martínez** |  **Alcalde de Ortigueira** 1999 - 2007 | Sucesor:**Rafael Girón Martínez** |

Notas
-----

1. ↑  El alcalde de Ortigueira explota la cantera ilegal que surte a la Cidade da Cultura
2. ↑  "El alcalde de Ortigueira, Antonio Campo, presenta su dimisión por ´motivos profesionales y personales". *La Opinión de A Coruña*. 5 de outubro de 2007. Arquivado dende o orixinal o 04 de agosto de 2012. Consultado o 28 de outubro de 2011.

Véxase tamén
------------

### Outros artigos

* Eleccións municipais en Ortigueira

### Ligazóns externas

* Entrevista en *La Voz de Galicia*
* Ortigueira nombra 'Hijo Adoptivo' al ex-alcalde Antonio Campo en Galiciaé *(en castelán)*.
**Antonio Paz Míguez**, nado na Pobra do Caramiñal o 4 de xuño de 1911 e finado en 2003, foi un escritor galego.

Biografía
---------

En 1929, con dezasete anos, emigrou á Arxentina, primeiro a Rosario e logo a Bos Aires. Na cidade porteña traballou como empregado de comercio e mantivo contactos con persoeiros do nacionalismo galego, que reitera no seu regreso a Galicia en 1935. Emigra de novo a Bos Aires en marzo de 1936. Regresa á terra natal para unha curta visita en 1971 e morre no ano 2003.

Actividade literaria
--------------------

Entre as súas obras destacan *Da emigración*, un dos últimos volumes saídos do prelo da Editorial Nós antes da guerra civil, ou *O Adán que non quixo volver ó Paradiso*. Tamén é autor da novela en castelán *Galicia, tierra de peregrinar*. Permanecen inéditos moitos poemas, ademais de pezas teatrais e ensaios históricos en castelán sobre o papel dos galegos no continente americano, coma o titulado *Ellos hicieron América*. O conxunto da obra de Paz Míguez ten un valor testemuñal e poucos méritos literarios, xa que son obras lineais e pobres de recursos.

Obras
-----

### En galego

* *Da emigración. Notas dun galego*, 1936, edición facsímile de Esperanza Mariño en 1993.
* *O Adán que non quixo volver ô paradiso*, 1992.

### En castelán

* *Galicia, tierra de peregrinar*, 1988.

Véxase tamén
------------

### Bibliografía

* *Diccionario da literatura galega. I Autores*. Vigo: Galaxia, 1995.

### Ligazóns externas

* "Antonio Paz Míguez". *Álbum de Galicia* do Consello da Cultura Galega.
* Esperanza Mariño Dávila "Antonio Paz Míguez ou o Adán que non quixo volver" *Revista de Lenguas y Literaturas Catalana, Gallega y Vasca*, 6, pp. 213-216.
**Antonio Pérez Barreiros**, coñecido como **Cabila**, nado en Ourense en 1928 e finado en Verín o 20 de xuño de 2012, foi un guerrilleiro antifranquista galego.

Traxectoria
-----------

Con oito anos repartía en bicicleta propaganda contra o réxime pola rúa do Paseo de Ourense. Cando rematou a guerra afiliouse ás Juventudes Socialistas Unificadas, nas que militou na clandestinidade, polo que foi detido e encarcerado no cárcere de Ourense, do que logrou fuxir. A mediados dos anos corenta, cando repartía propaganda xunto con outros compañeiros, nunha feira de Ourense encontráronse cunha redada da Falange e para evitar a detención tirouse ao río Miño e escapou nadando.

En 1946 fuxiu ás montañas das comarcas de Valdeorras e Conso Frieiras, onde se integrou nun destacamento da II Agrupación do Exército Guerrilleiro de Galicia dirixido por Juan Sorga con Camilo de Dios Fernández, Manuel Nóvoa Barreiros e José María Saavedra Díaz. O 18 de marzo de 1949 formaba parte do grupo de seis guerrilleiros localizados pola Garda Civil nunha casa que utilizaban como refuxio preto de Ourense. Nun primeiro asalto os guerrilleiros lograron repeler o ataque e mataron o capitán Francisco Piñel Estévez e ao garda José Rouco Vila, o guerrilleiro Antón López tamén resultou morto. A situación fíxose insostible e Antonio Pérez, José María Saavedra e outro guerrilleiro intentaron romper o cerco. Antonio Pérez e José María Saavedra resultaron gravemente feridos e foron capturados, o terceiro home logrou escapar. Na casa permaneceron dous guerrilleiros que continuaron resistindo e a Garda Civil decidiu poñerlle lume á casa. No edificio en chamas, Manuel Novoa suicidouse mentres o seu compañeiro Camilo de Dios foi ferido e capturado.

Xulgado con Camilo de Dios nun consello de guerra celebrado na Coruña o 27 de agosto de 1949, foi condenado a morte. Foi trasladado ao cárcere de Burgos onde coñeceu á súa muller Isabel do Barro. Conmutada a pena pola de cadea perpetua, foi trasladado ao penal do Dueso (Santander), do que saíu a finais dos anos sesenta. Instalouse en Verín. Volveu ser detido en maio de 1971 acusado de propaganda ilegal e de pertencer a Comisións Obreiras xunto con Carlos Barros Guimeráns, Manuel Peña-Rey Bouzas, Augusto Valencia Teijeiro, Antonio Estévez García, Rafael Blanco Pérez, Miguel Domínguez Vaz, Sergio Sandoval Bahamonde, Camilo de Dios Fernández e Norberto Salgado Lorenzo.

Notas
-----

1. ↑  Adiós al penúltimo 'maqui'
2. ↑  *La Voz de Galicia*, 28-8-1949, p. 2.
3. ↑  "Diez detenidos en Orense acusados de pertenecer a las Comisiones Obreras", *La Voz de Galicia*, 28-4-1971, p. 8.

Véxase tamén
------------

### Bibliografía

* Redondo Abal, Francisco Xavier (2006). *Botarse ao monte. Censo de guerrilleiros antifranquistas na Galiza (1939-1965)*. Sada: Do Castro. p. 109. ISBN 84-8485-231-8.

### Ligazóns externas

* Ficha en Los de la sierra*(en francés)*
**Antonio Castillo Domínguez**, nado en Monesterio (Badaxoz) en 1896 e finado en Ferrol o 18 de decembro de 1936, foi un veterinario e político español residente en Galicia.

Traxectoria
-----------

Graduouse na Escola de Veterinaria de Córdoba en 1916. Foi inspector veterinario municipal de Cedeira ata 1925 que pasou a ocupar a praza de Narón. Colaborou en *El Ideal Gallego* con artigos que salientan a lenta evolución agropecuaria de Galicia. En 1925 gañou o primeiro premio dun concurso de memorias organizado polo Colexio de Veterinarios da Coruña, cun tema sobre a instauración de basculas nas feiras e nos matadoiros. Foi detido pola súa participación na folga xeral revolucionaria de 1934. En agosto de 1935 foi nomeado veterinario municipal de Ferrol. Moi relacionado cos socialistas de Ferrol, foi nomeado presidente da Xunta Reitora do Círculo Socialista do Centro o 12 de xuño de 1936. Co golpe de Estado do 18 de xullo de 1936 foi detido o 3 de agosto canda outros dirixentes políticos e sindicais de Cedeira. O día 1 de setembro foi posto en liberdade. Xulgado o 4 de decembro en consello de guerra en Ferrol por rebelión militar, foi condenado a pena de morte. Foi executado no Castelo de San Felipe o 18 de decembro canda Manuel Fernández Freijeiro, Enrique Alonso Teijeiro, José Cipriano Durán Fraguela, Ginés Fernández Rodríguez, Miguel Fernández Santos, Rufino Redondo Senra, Isaac Forneiro Varandela, Antonio Iglesias Freire, Enrique Martínez Teijeiro, Francisco Rodríguez N. José Lago Beceiro, Adolfo Bouzón Teijeiro e Antonio Ameneiro Brage.

Notas
-----

1. ↑  *El Correo Gallego*, 3-11-1934, p. 2.
2. ↑  *El Correo Gallego*, 23-8-1935, p. 1.
3. ↑  *El Obrero*, 20-6-1936, p. 3.
4. ↑  *El Correo Gallego*, 1-9-1936, p. 3.
5. ↑  *El Compostelano*, 19-12-1936, p. 2.

Véxase tamén
------------

### Bibliografía

* Antonio Castillo Domínguez. Extraído da Tese de doutoramento de Diego Conde Gómez,*Veterinaria e mellora pecuaria na Galicia contemporánea. O papel de Juan Rof Codina*.

### Ligazóns externas

* 

* Antonio Castillo Domínguez na páxina web *Nomes e Voces*.
* Conferencia para labregos e labregas de Antonio Castillo